Sagunt instarà a la Generalitat Valenciana la incorporació de professionals sanitaris en els centres educatius públics
03 d’agost 2020

![Imagen 1](/media/geufclwl/99_c_img_7736.jpg)

Durant el passat Ple Ordinari, celebrat el 29 de juliol, els grups municipals van aprovar, per unanimitat, instar a la Generalitat Valenciana la incorporació de professionals sanitaris en els centres educatius públics. Este acord va ser fruit d'una moció presentada per EUPV i defensada pel regidor Guillermo Sampedro, el qual va acceptar una esmena presentada pel Partit Popular.

  

D'esta manera, el ple va aprovar, en primer lloc, la incorporació immediata d'una infermera o infermer escolar en els centres educatius sostinguts amb fons públics i sufragats íntegrament per la Generalitat valenciana. En segon lloc que tots els plans de contingència dels centres educatius estiguen elaborats, signats i supervisats per professionals sanitaris i experts en prevenció de riscos laborals. Finalment, garantir l'existència de material de protecció diari, en funció del risc al contagi i la vulnerabilitat de la persona, per a docents, personal no docent i alumnat.![](/media/im5a5qdh/99_c_img_5997.jpg)  

  

Segons va explicar Sampedro durant l'exposició de la proposició, tant l'Organització Mundial de la Salut, com el Consell d'Europa, han definit en diferents textos i documents la necessitat de fomentar en l'àmbit escolar l'adquisició de coneixements que potencien el desenvolupament de jóvens per triar estils de vida sans.

  

El professional de la Infermeria escolar no està integrat en els centres escolars, encara que està prou demostrada l'eficiència d'implantar programes d'Educació per a la salut a edats primerenques. **«Esta funció educativa, al costat de l'assistencial o la prevenció i promoció de la salut, és assumida de manera puntual pels Equips d'Atenció Primària, el programa de la qual no porten acompanyats un seguiment de l'efectivitat de cadascuna de les intervencions que es realitzen»**, segons s'explica en la moció aprovada.

  

Amb la inclusió d'un professional d'Infermeria en els centres escolars es podria realitzar una funció assistencial, la prevenció de les malalties i problemes de salut i actuar, com a agent mediador entre la família, l'escola i la salut.

  

Segons la moció, les experiències pilot han tingut resultats molt favorables i, per lògica, hauria d'ampliar-se a la totalitat d'escoles infantils municipals i centres escolars públics.

*   [](http://www.facebook.com/sharer.php?u=https://aytosagunto.es/va/actualitat/sagunt-instara-a-la-generalitat-valenciana-la-incorporacio-de-professionals-sanitaris-en-els-centres-educatius-publics/ "Facebook")
*   [](http://twitter.com/share?url=https://aytosagunto.es/va/actualitat/sagunt-instara-a-la-generalitat-valenciana-la-incorporacio-de-professionals-sanitaris-en-els-centres-educatius-publics/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-instara-a-la-generalitat-valenciana-la-incorporacio-de-professionals-sanitaris-en-els-centres-educatius-publics/ "Linked In")
*   [](mailto:?body=https://aytosagunto.es/va/actualitat/sagunt-instara-a-la-generalitat-valenciana-la-incorporacio-de-professionals-sanitaris-en-els-centres-educatius-publics/)